b'\n_START_ARTICLE_\nRudy Giuliani\n_START_SECTION_\n\xc5\xbdivljenjepis\n_START_PARAGRAPH_\nRodil se je leta 1944 v delavski dru\xc5\xbeini v Brooklynu v New Yorku. Kljub temu, da je bil eden od njegovih stricev znan po svojih zvezah z mafijo ter, da je bil njegov o\xc4\x8de neko\xc4\x8d v zaporu je sam zbral pot po\xc5\xa1tenjaka in svoje \xc5\xbeivljenje posvetil, kot je dejal sam, boju proti vsemu zlemu. \xc5\xa0tudiral je pravo in se leta 1970 zaposlil v uradu ameri\xc5\xa1kega dr\xc5\xbeavnega to\xc5\xbeilstva v New Yorku. \xc5\xbde pri 29 letih je bil imenovan za vodjo oddelka za narkotike, bil pa je tudi izvr\xc5\xa1ni to\xc5\xbeilec._NEWLINE_Leta 1975 je bil preme\xc5\xa1\xc4\x8den v Washington in bil imenovan za izrednega namestnika dr\xc5\xbeavnega to\xc5\xbeilca in vodjo osebja namestnika dr\xc5\xbeavnega to\xc5\xbeilca. Leta 1977 se je vrnil v New York in do leta 1981 delal v odvetni\xc5\xa1ki pisarni Patterson, Belknap, Webb in Tyler. 1981 je bil imenovan za izrednega dr\xc5\xbeavnega to\xc5\xbeilca, kar je tretja najvi\xc5\xa1ja funkcija v ameri\xc5\xa1kem pravosodnem ministrstvu. Dve leti kasneje je bil imenovan za to\xc5\xbeilca v newyor\xc5\xa1kem ju\xc5\xbenem okro\xc5\xbeju, kjer se je boril proti organiziranemu in gospodarskemu kriminalu ter narkomafiji. Ena od pomembnih nalog na tem delovnem mestu je bil tudi boj proti korupciji v vladnih krogih._NEWLINE_V svoji to\xc5\xbeilski karieri je dosegel zavidljiv rezultat: 4152 obsodb in le 25 oprostitev.\n_START_SECTION_\nPoliti\xc4\x8dna kariera\n_START_PARAGRAPH_\nLeta 1989 je kot kandidat Republikanske stranke prvi\xc4\x8d kandidiral za \xc5\xbeupana New Yorka. V najtesnej\xc5\xa1i bitki za \xc5\xbeupana v zgodovini tega mesta ga je z 51\xc2\xa0% premagal demokrat, David Dinkins, prvi Afroameri\xc4\x8dan na tem polo\xc5\xbeaju._NEWLINE_Leta 1993 je vnovi\xc4\x8d kandidiral, v svoji kampanji pa se je takrat Giuliani osredoto\xc4\x8dil na izbolj\xc5\xa1anje kakovosti \xc5\xbeivljenja, ustvarjanje novih delovnih mest, izbolj\xc5\xa1ave v \xc5\xa1olstvu in boj proti kriminalu. Na teh volitvah je zmagal ter tako postal 107. \xc5\xbeupan mesta New York. \xc5\xa0tiri leta kasneje je bil z veliko ve\xc4\x8dino vnovi\xc4\x8d izvoljen za \xc5\xbeupana.\n_START_SECTION_\nBolezen\n_START_PARAGRAPH_\nAprila leta 2000 je Rudolph Giuliani oznanil, da ima raka na prostati. Umaknil je kandidaturo za sede\xc5\xbe v senatu in za\xc4\x8del z zdravljenjem. Bolezen je po ve\xc4\x8dmese\xc4\x8dnih kemoterapijah premagal in se zdrav vrnil v svojo pisarno malo pred usodnimi dogodki 11. septembra 2001.\n_START_SECTION_\nKonec mandata\n_START_PARAGRAPH_\nRudy Giuliani je svoj mandat zaklju\xc4\x8dil konec leta 2001, na polo\xc5\xbeaju \xc5\xbeupana pa ga je zamenjal Michael R. Bloomberg.\n_START_SECTION_\nVite\xc5\xa1ki naziv\n_START_PARAGRAPH_\nV zahvalo za neprecenljivo pomo\xc4\x8d in podporo \xc5\xbealujo\xc4\x8dim Britancem v New Yorku mu je leta 2002 britanska kraljica Elizabeta II. podelila vite\xc5\xa1ki naslov britanskega kraljestva._NEWLINE_\xc4\x8castni naslov mu je v New Yorku v imenu britanske kraljice podelil kralji\xc4\x8din drugi sin, princ Andrew, vojvoda Yor\xc5\xa1ki. Rudy Giuliani se je tako pridru\xc5\xbeil nekdanjima ameri\xc5\xa1kima predsednikoma Ronaldu Reaganu in Georgeu Bushu, igralcu britanskega rodu Bobu Hopu, ameri\xc5\xa1kemu zunanjemu ministru Colinu Powellu in filmskemu re\xc5\xbeiserju Stevenu Spielbergu, ki se prav tako pona\xc5\xa1ajo z vite\xc5\xa1kim naslovom.'